ET Euroopa Liidu Teataja C 241/3

Nõukogu määruse (EÜ) nr 510/2006 (põllumajandustoodete ja toidu geograafiliste tähiste ja päritolunimetuste kaitse kohta) artikli 6 lõike 2 kohase taotluse avaldamine

2010/C 241/04

Käesoleva dokumendi avaldamine annab õiguse esitada vastuväiteid vastavalt nõukogu määruse (EÜ) nr 510/2006 (1) artiklile 7. Komisjon peab vastuväited kätte saama kuue kuu jooksul alates käesoleva dokumendi avaldamise kuupäevast.

KOONDDOKUMENT

NÕUKOGU MÄÄRUS (EÜ) nr 510/2006

„MAGIUN DE PRUNE TOPOLOVENI”

EÜ nr: RO-PGI-0005-0763-04.03.2009

KPN ( ) KGT ( X )

Käesolevas koonddokumendis esitatakse teavitamise eesmärgil tootespetsifikaadi põhipunktid.

1. Nimetus:

„Magiun de prune Topoloveni”

2. Liikmesriik või kolmas riik:

Rumeenia

3. Põllumajandustoote või toiduaine kirjeldus:

3.1. Toote liik:

Klass 1.6. Puuviljad, köögiviljad ja teraviljad töötlemata ja töödeldud kujul

3.2. Toote kirjeldus, mida punktis 1 esitatud nimetus tähistab:

„Magiun de prune Topoloveni” (Topoloveni ploomidžemm) on peeneteraline, ühtlase konsistentsi, ilma tahkete tükkideta ja ploominaha osakestega moos, mille pind on tänu kohalikule valmistusmeetodile sädelev. Džemm valmistatakse hoolikalt valitud kvaliteetsetest täisvalminud ploomidest. Ploominahku lõpptootest ei eraldata, mis suurendab džemmi toiteväärtust, kuivõrd just ploominahk sisaldab kõige rohkem bioloogilisi aktiivaineid ja fütotoitaineid (antioksüdandid, vitamiinid, lahustuvad ja lahustumatud kiudained jne).

Ploomidžemmi värvus on tumepruun, ploomid on täiesti valminud. Džemmi värvust mõjutab ka pikk keetmisaeg toote kontsentreerimise etapi käigus.

Ploomidžemmil on magushapu ja meeldiv valminud ploomi maitse ning tugev ja meeldiv lõhn, puudub ebaloomulik või kõrbenud, samuti käärinud või hallitanud viljade lõhn ja maitse.

3.3. Tooraine (üksnes töödeldud toodete puhul):

„Magiun de prune Topoloveni” valmistamiseks kasutatakse täiesti valminud ploome, mis pärinevad ploomipuu (Prunus domestica L. ssp domestica) eri sortidest ja neist aretatud sortidest (nn brumării-sordid): „Stanley”, „Pitestean”, „Tuleu timpuriu”, „Tuleu gras”, „Grasa ameliorata”, „Grasa Romanesca”, „Bistriteana”, „Vinata Romaneasca”, „Brumarii”, „Valcean”, „Centenar”, „Pescarus”, „Dimbovita”, „Tomnatici de Caran Sebes”, „Silvia”, „Boambe de Leordeni”.

Nende sortide viljadel on vajalikud omadused džemmi valmistamiseks, sest need ploomid sisaldavad pikaajalise mõõduka temperatuuri juures toimunud valmimise tõttu olulisel määral glütsiide (looduslikke suhkruid) ja C-vitamiini.

„Magiun de prune Topoleveni” valmistamiseks kasutatakse üksnes täiesti valminud ja hoolikalt valitud vilju. Ploomid peavad olema terved ja pärinema istandustest, kus keemilisi väetisi kasutatakse mõõdukalt. Viljadel ei tohi olla hallituse jälgi, mehaanilisi vigastusi ega putukate, lestaliste või muude parasiitide põhjustatud kahjustusi.

3.4. Sööt (üksnes loomse päritoluga toodete puhul):

—

3.5. Tootmise erietapid, mis peavad toimuma määratletud geograafilises piirkonnas:

„Magiun de prune Topoloveni” valmistamiseks kasutatavate ploomide töötlemisüksus peab asuma punktis 4 osutatud geograafilises piirkonnas.

Viljade vastuvõtmine: ploomid võetakse vastu töötlemispiirkonnas ja paigutatakse spetsiaalselt selleks ette nähtud jahedasse, puhtasse ja ebaloomulikest lõhnadest vabasse hoidlasse.

Pesemine: viljade pesemine toimub masinate abil, mis on varustatud külma joogivee loputusduššidega. Loputamine toimub pideva järelevalve all, et vältida liiva või muu prügi sattumist lõpptootesse.

Sorteerimine: pestud ploomid suunatakse liikuvale lindile, kust eemaldatakse nõuetele mittevastavad viljad.

Termiline töötlemine: töötlus seisneb viljade keetmises spetsiaalsetes roostevabast terasest anumates 80 °C auru abil 1,5-atmosfäärise rõhu all 4–5 minuti jooksul.

Läbi sõela pressimine toimub kahes etapis: esimese etapi käigus kasutatakse maksimaalselt 3 mm suuruste aukudega sõela, teisel korral sõela, mille aukude läbimõõt on 1,8–2 mm, nii et saadakse võimalikult puhas ja homogeenne segu.

Kontsentreerimine: Magiun de prune Topoloveni valmistamiseks kontsentreeritakse läbi sõela pressitud ploomimassi keetmise teel kahekordse põhjaga avatud kateldes, kuni saavutatakse kuivaine kontsentratsioon vähemalt 55 %. Kontsentreerimine seisneb ploomidest kindlaksmääratud temperatuuri juures vee eraldamises. Selleks kasutatakse auru, mis ringleb katla kahe põhja vahel. Kontsentreerimine kestab 9–12 tundi sõltuvalt tooraine kuivainesisaldusest ja toimub seni, kuni ploomimassi kontsentratsioon jõuab 50–52°-ni Brixi skaala järgi.

Kahekordse põhjaga katlad on varustatud ankrukujuliste puust mõladega, mis tagavad, et ploomimass on pidevalt ühtlane, ja väldivad ploomimassi kinnijäämist katla seina külge ja karamellistumist. Toote kontsentratsiooni kontrollib lõpptoote kvaliteedi kindlaksmääramiseks vastava kvalifikatsiooniga töötaja kantava refraktomeetri abil. Massi edasine keetmine pärast seda, kui on saavutatud kontsentratsioon 60 kraadi Brixi skaala järgi, ei ole soovitatav, sest „Magiun de prune Topoloveni” võib omandada kõrbenud lõhna ja maitse, samas võib kuumutusaja vähendamine tuua kaasa lõpptoote käärimisohu.

Tünnidesse jaotamine – jahutamine: „Magiun de prune Topoloveni” partii jagatakse ühtlaselt kolme 200-liitrise mahuga tünni, mis on vooderdatud polüvinüülkloriidist (toidukilest) kottidega. Villimine toimub puust vahendite (suurte lusikate) abil õhukeste kihtide kaupa, et jahutada toode võimalikult kiiresti väliskeskkonna temperatuurini, seejärel paigutatakse tünnid spetsiaalsetesse hoidlatesse.

Toidukilega vooderdatud tünnide täitmine kestab 5–7 päeva, selle aja jooksul jahtub „Magiun de prune Topoloveni” välistemperatuuri mõjul täielikult. Jahtumise kontrollimine toimub organoleptiliselt väikese kühvli või puulusika abil.

Säilitus- ja magusainete lisamine on sõltumata kasutatud tooraine kvaliteedist keelatud.

3.6. Erieeskirjad viilutamise, riivimise, pakendamise jm kohta:

„Magiun de prune Topoloveni” kvaliteedi säilitamiseks toimub toote villimine ja esialgne ladustamine kindlaksmääratud geograafilises piirkonnas, st Topoloveni linnas. „Magiun de prune Topoloveni” kontsentreerimise ja jahutamise menetlust tuleb hoolikalt järgida.

Kui villimise menetlust ei järgita, võivad füüsikalis-keemilised ja bioloogilised mõjutegurid õhu ja välissoojuse mõjul muuta džemmi värvus-, maitse- ja lõhnaomadusi.

Seetõttu on oluline kontrollida toodet kogu villimis- ja jahutamisetapi jooksul, et vältida kondensaadi, st üliväikese veekoguse tekkimist, mis võib olla soodsaks kasvupinnaseks mikroorganismidele (bakterid, pärmi- ja hallitusseened).

„Magiun de prune Topoloveni” villitakse tünnidesse või purkidesse.

Tünnidesse villimisel vooderdatakse need toidukilega (polüvinüülkloriidist kotid). Džemmi sisaldavatel tünnidel lastakse jahtuda, seejärel puhastatakse polüvinüülkloriidist (toidukilest) kottide ääred ja volditakse kokku, koti peale asetatakse veel üks polüvinüülkloriidist (toidukilest) ketas, seejärel suletakse tünnid hermeetiliselt kaanega.

Tünnidesse villimine on vajalik seetõttu, et džemmi ainukeseks tooraineks on valminud ploomid, mida on võimalik osta vaid lühikese, maksimaalselt kuuekümne päeva pikkuse ajavahemiku jooksul (15. augustist kuni 15. oktoobrini). Tünnidesse villitud toodet ei pastöriseerita.

Klaaspurkidesse villimise korral jagatakse „Magiun de prune Topoloveni” partii automaatselt (villimisliini abil) õige suurusega osadeks, villitakse purkidesse, mis suletakse seejärel kaanega ja suunatakse pastöriseerimisele, mis toimub järgmistes tingimustes:

— 350-grammised purgid: purkide temperatuur viiakse 15 minuti jooksul 100 °C-ni, saavutatud temperatuuri hoitakse 25 minutit, seejärel jahutatakse 15 minuti jooksul uuesti algtemperatuurini;

— 800-grammised purgid: purkide temperatuur viiakse 15 minuti jooksul 105 °C-ni, saavutatud temperatuuri hoitakse 45 minutit, seejärel jahutatakse 15 minuti jooksul uuesti algtemperatuurini.

Pärast autoklaavist väljavõtmist pannakse „Magiun de prune Topoloveni” purgid konteineritesse ja ladustatakse spetsiaalselt selleks ette nähtud puhtasse, jahedasse (maksimaalne temperatuur 20 °C), hästi ventileeritud, külmumise eest kaitstud ja ilma ebaloomuliku lõhnata hoidlasse.

Ploomide keetmine, ploomimassi kontsentreerimine ja lõpuks džemmi tünnidesse villimine nõuab küllaltki palju aega, mis on samuti üks „Magiun de prune Topoloveni” valmistamise eripärasid.

3.7. Erieeskirjad märgistamise kohta:

Toode märgistatakse hoidlas ja see toimub vastavalt kehtivatele õigusaktidele.

Igal pakendil on tootja märgis. Märgisel peab olema tekst „Magiun de prune Topoloveni”.

Pärast geograafilise tähise registreerimist tuleb pakendile paigutatud märgisele lisada tekst „kaitstud geograafiline tähis” või lühend KGT, mis peab asuma toote nimetuse „Magiun de prune Topoloveni” kõrval.

Märgise parempoolses osas paikneb kontrolli- ja sertifitseerimisasutuse väljastatud toote sertifitseerimistähis „LAREX CERT”.

4. Geograafilise piirkonna täpne määratlus:

„Magiun de prune Topoloveni” tootmispiirkond hõlmab järgmisi haldusüksusi:

— Topoloveni linn,

— Vițichești küla,

— Țigănești küla,

— Boțarcani küla,

— Gorănești küla,

— Crințești küla,

— Inuri küla,

— Goleștii Badii küla.

5. Seos geograafilise piirkonnaga:

5.1. Geograafilise piirkonna eripära:

Topoloveni puuviljakasvatuspiirkond on ploomikasvatuseks sobilik mõõduka kontinentaalse kliima ning pinnase temperatuuri ja niiskuse taseme tõttu. Eeskätt puudutab see mäenõlvu, kus aasta keskmised temperatuurid on kõrgemad kui ülejäänud puuviljakasvatuspiirkondades. Piirkonda iseloomustavad punakaspruunid leetmullad.

Kõige levinumaks mullastikutüübiks on pruunmullad, mis võivad olla leetjad mullad või madala või keskmise huumusesisaldusega erodeerunud, kolluviaalsed või alluviaalsed pruunmullad.

Piirkonna kliimatingimused on puuviljakasvatuse jaoks soodsad: pikaajaline aasta keskmine temperatuur on 9,7 °C, kõrgeim mõõdetud temperatuur on 38,8 °C ja madalaim mõõdetud temperatuur – 24,4 °C, aasta keskmine sademete hulk on 663,3 mm.

Esimesed sügisesed öökülmad saabuvad oktoobri lõpus ja miinuskraadid võivad esineda kuni aprilli keskpaigani, erandlikult võib öökülmi olla ka hiljem.

Erinevate sortide osakaal sõltub konkreetse aasta kliimatingimustest.

Ploome kasvatatakse ligikaudu 25 %-l puuviljakasvatuseks kasutatavast territooriumist, Argesi piirkonnas hõlmavad ploomiistandused ligikaudu 17 000 hektarit.

Džemmi valmistamisviisi säilimisele ja täiustumisele on kõnealuses geograafilises piirkonnas kaasa aidanud ka kohalike elanike seas levinud erilised oskused, mis on vajalikud ploomide valimise, džemmi keetmise ja laagerdamise ning toote omaduste organoleptilise kontrollimise jaoks.

5.2. Toote eripära:

„Magiun de prune Topoloveni” näol on tegemist konsistentse tootega, mida valmistatakse hoolikalt valitud täielikult valminud ploomidest spetsiaalses (kahekordse põhjaga) katlas keetmise teel nii, et katel ei puutu vahetult kuumutuspinnaga kokku. Džemmi segatakse keetmise ajal pidevalt puidust mõlade abil. Kuna keetmise käigus vesi eraldub, sisaldab „Magiun de prune Topoloveni” rohkesti lahustuvaid ja lahustumatuid kiudaineid (34,2 %) ega sisalda lisatud suhkrut ega muid magustavaid või ploomi lõhna või maitsega aineid.

5.3. Põhjuslik seos geograafilise piirkonna ja (kaitstud päritolunimetusega) toote kvaliteedi või omaduste või (kaitstud geograafilise tähisega) toote erilise kvaliteedi, maine või muude omaduste vahel:

Seos „Magiun de prune Topoloveni” ja tootmispiirkonna vahel põhineb eeskätt toote tuntusel, mille aluseks on pikaajaline spetsiifiline tootmisviis ning kohalikust oskusteabest ja kohalikest valmistusviisidest tingitud toote erakordselt heast kvaliteedist tulenevad tervislikud omadused.

Kohaliku päritoluga valmistusmeetod seisneb selles, et kindlatest sortidest ploome keedetakse kahekordse põhjaga avatud kateldes, kusjuures segu segatakse pidevalt, kuni pikema aja jooksul valmib džemm, millele ei lisata ei suhkruid ega muid säilitusaineid.

Kohalike elanike oskused ja kogemused erinevad Rumeenia teiste piirkondade ja naaberalade elanike omadest, sest toote keetmis- ja kontsentreerimisprotsess toimub kahekordse põhjaga avatud kateldes, mitte hermeetiliselt suletud anumates.

Kohalikku džemmi valmistamise meetodit on aegade jooksul põlvest põlve edasi antud – seetõttu on säilinud toote tuntus asjaomases geograafilises piirkonnas ja kogu riigis.

Etnograafilistes allikates leiab viiteid selle kohta, et ploomidžemm on olnud Topoloveni piirkonna elanike enamiku jaoks oluline toode ja sissetulekuallikas. Topoloveni laat, mis on kõnealuses piirkonnas omasuguste seas suurim, on tuntud ploomidest valmistatud toodete, eeskätt džemmi turustuskohana kogu Lõuna-Karpaatias.

Kuna keetmise käigus eraldub puuviljadest vesi, võimaldab ploomide kontsentreerimine kindla temperatuuri juures ja segu pidev liigutamine puidust mõladega saavutada tootele „Magiun de prune Topoloveni” iseloomuliku kvaliteedi ja omadused. Selliseid tehnilisi etappe ei kasutata mitte üheski teises piirkonnas.

Toote „Magiun de prune Topoloveni” tuntus põhineb ploomidžemmi tootmise pikkadel traditsioonidel. Kohalike arhiivide andmeil ulatub džemmitootmise traditsioon kõnealuses piirkonnas 1914. aastasse, kui üks kohalik perekond (Maximilian Popovici pere) rajas esimese džemmivabriku.

1941. aastal ostis vabriku põllumajandusministeerium ning selle nimeks sai Topoloveni Kooperatiiv (Cooperativa din Topoloveni). Ühtlasi suurenes ploomidžemmi toodangumaht. 1972. aastal muudeti vabriku nimetust uuesti – selleks sai Pitești köögivilja- ja puuviljatoodete ettevõte (Intreprinderea de legume și fructe Pitești). 1981. aastal ostis vabriku ära kohalik omavalitsus, kes andis sellele nime Topoloveni köögi- ja puuviljade töötlemis- ja turustusettevõte (Intreprinderea de prelucrarea și industrializarea legumelor si fructelor Topoloveni). 2001. aastal sai ettevõtte uueks omanikuks äriühing SC Sonimpex Serv Com SRL. Ettevõte toodab praegu aastas ligikaudu 200 tonni ploomidžemmi „Magiun de prune Topoloveni”.

„Magiun de prune Topoloveni” tuntusest annavad tunnistust ajakirjanduses ilmunud artiklid ja eraldi raamatud (erialakirjanduse väljaanded), millest kohalikud ja riiklikud ajalehed ja ajakirjad (Jurnalul Național, Adevărul, the Money Channel, Gândul, Capital) avaldavad sageli väljavõtteid. Samuti alates 2002. aastast mitmetel näitustel saavutatud auhinnad, millest võib märkida Rumeenia tööstusliidu korraldatud riiklikku hoidiste messi (džemm võitis seal eriauhinna „Marca de Aur”. 2010. aastal sai „Magiun de prune Topoloveni” ITQI (International Taste & Quality Institute) auhinna.

2008. ja 2010. aasta vahel edastati kohalikes ja riiklikes telekanalites mitmeid saateid „Magiun de prune Topoloveni” iseloomulike omaduste tutvustamiseks. „Magiun de prune Topoloveni” autentsust aitab säilitada ka toote levitamise ja müügi viis, mis toimub Topoloveni laadaga samalaadsete laatade kaudu.

Traditsioonilise tarbimisega seotud kohaliku toiduaine eripära aitavad tutvustada ka toote tutvustuskampaaniad (degusteerimised) riiklike ja rahvusvaheliste näituste ja messide raames (Roheline Nädal Berliinis, Fruit Logistica Berliinis ja Alimentaria Barcelonas).

Viide spetsifikaadi avaldamisele:

Veebileht http://www.mapam.ro, link „Agricultura”, rubriik „produse alimentare”

http://www.madr.ro/pages/page.php?self=01&sub=0103&art=010305&var=010302

(1) ELT L 93, 31.3.2006, lk 12.